מי שמסיירים באוקיינוס, המקבילה הימית למדבר, שממה עצובה המכסה למעלה מחצי פני כדור הארץ הם דולפיני סטנלה ארוכת חרטום. הם מתקבצים יחד בלהקת על המונה 5,000 פרטים כדי להגדיל את הסיכויים שלהם למצוא מזון באוקיינוס הפתוח, בו יש מעט מזון ואין כמעט היכן להסתתר מפני טורפים. הדולפינים נודדים למרחקים עצומים כדי למצוא מזון והם מצאו אותו בחוף הפסיפי של קוסטה ריקה.
איתור "הים המבעבע" במרחבי האוקיינוס הפתוח נחשב עד כה למיתוס ואגדה בין דייגים. הוא הציב אתגר גדול לצוות הצילום של ה"כוכב הכחול" מאחר ומדובר באירוע חמקמק ביותר. אלפי קילומטרים רבועים של אוקיינוס נסרקו במשך ימים בחיפוש אחר דגי האורנוניים, אך צוות הצילום הגיע לאחר תום האירוע כדי לגלות את שרידי המהומה בים.
לאחר שלא הצליחו למצוא שוב את הדגים הנטרפים, הם שינו טקטיקה והחלו לחפש אחרי הטורפים, להקת העל של הדולפינים באזור קוסטה ריקה, אך ללא תוצאות. לבסוף, אחרי שלושה שבועות של חיפושים, נמצאה להקה עצומה של אורנוניים, שנאספה יחד על ידי מאות סטנלות.
דגי אורנוניים נחשבים לאחד ממיני הדגים הנפוצים ביותר בעולם והם עולים בדרך כלל אל פני המים בשעות הלילה כדי לאכול פלנקטון. הפעם הלהקה העצומה עלתה אל פני המים בשעות היום, ככל הנראה כדי להשריץ את הדור הבא. בזמן שהדגים מתמקדים בהשרצה, מבחינת הדולפינים מדובר בסעודת מלכים. הם הצליחו לאתר את הלהקה העצומה והם מגבירים את קצב ההתקדמות שלהם.
הם אינם הטורפים היחידים שזיהו את האורנוניים. דגי טונה צהובת סנפיר, אחריהם כנפתנים עם מוטת כנפיים של שני מטרים. דג המפרשן שנחשב לאחד הדגים המהירים ביותר בים הצטרף למרדף, כשדגי האורנוניים עלולים לחזור למעמקים בכל רגע.
הדולפינים שוחים מתחת ללהקה כדי לרתק אותה על פני המים ומאלצים אותם להצטופף יותר. דגי הטונה מסתערים אף הם במהירות של 70 קמ"ש. גם הכנפתנים מגיעים בתנועות איטיות ופוערים פה עצומים, גורפים אליו מאות אורנוניים.
להקת הדגים התפזרה והמפרשן מלקט את מי ששרד. תוך 15 דקות בלבד, הים "רתח" מבעלי חיים ימיים ומבעלי כנף, כולם עטו על הארוחה הגדולה וכל מה שנותר הן שאריות כסופות של קשקשים.